b'\n_START_ARTICLE_\nSplo\xc5\xa1no slovensko \xc5\xbeensko dru\xc5\xa1tvo\n_START_PARAGRAPH_\nSplo\xc5\xa1no slovensko \xc5\xbeensko dru\xc5\xa1tvo je prvo slovensko feministi\xc4\x8dno dru\xc5\xa1tvo. Ustanovljeno je bilo 6. julija 1901. Bilo je namenjeno vsem Slovenkam, ne glede na stan oziroma poklic. Sede\xc5\xbe je imelo v Ljubljani, delovalo pa je za dobrobit vseh Slovenk. Glavni namen dru\xc5\xa1tva je bil izobrazba \xc5\xbeensk. Prirejalo je predavanja, te\xc4\x8daje, razstave, dobrodelne akcije, shode za pridobitev \xc5\xbeenske volilne pravice in drugih pravic \xc5\xbeensk, prizadevalo si je za nezakonske matere in otroke, lo\xc4\x8dene in vdove, matere in samske \xc5\xbeenske. Ukinjeno je bilo leta 1945._NEWLINE_Glavno vlogo pri nastajanju novega dru\xc5\xa1tva so imele ljubljanske "narodne dame" pod vodstvom Franje Tav\xc4\x8dar in trgovke Josipine Vidmar._NEWLINE_\xc4\x8clanice so bile lahko le \xc5\xbeenske. Mo\xc5\xa1ki so k dru\xc5\xa1tvu pristopili kot podporni in ustanovni \xc4\x8dlani. Najzvestej\xc5\xa1a podporna \xc4\x8dlana dru\xc5\xa1tva sta bila Matej Hubad in Lavoslav Schwentner._NEWLINE_Dru\xc5\xa1tvo je vodil odbor. Po pravilih iz leta 1901 so ga sestavljale predsednica, sedem odbornic in dve namestnici. Iz odbornic so volili podpredsednico, blagajni\xc4\x8darko, tajnico in knji\xc5\xbeni\xc4\x8darko. Po novih pravilih iz leta 1913 je bilo osem odbornic, od leta 1919 dvajset in imele so dvanajst namestnic in od leta 1921 so volili dve podpredsednici._NEWLINE_Vlogo predsednice je ob ustanovitvi prevzela Franja Tav\xc4\x8dar. Prvi odbor so sestavljale Ivanka Mayer, Josipina Kajzelj, Antonija Kadivec, Josipina Vidmar, Franja Ora\xc5\xbeen, Marija Kalister, Margareta Zupan\xc4\x8di\xc4\x8d in namestnici Zofija Pegan in Julija Bartel. Po smrti Franje Tav\xc4\x8dar je dru\xc5\xa1tvu predsedovala Minka Govekar._NEWLINE_Odbor, ki je leta 1945 razpustil dru\xc5\xa1tvo, so sestavljale predsednica Minka Govekar, tajnica in knji\xc5\xbeni\xc4\x8darka Marjana Lindtner, blagajni\xc4\x8darka Ivanka Leskovic in petnajst odbornic.'